Ристо Шишков

Ристо Шишков (23 март 1940, Мрсна - 17 јуни 1986, Скопје) — истакнат македонски филмски и театарски глумец.

 Животопис 
Ристо Шишков е роден во 1940 г, во селото Мрсна, Серско, Егејска Македонија, во ситуирано трговско семејство. Татко му Васил и најстариот вујко лежеле 4 години затвор на Крит. Во 1942 година Ристо ја доживува трагичната судбина на децата бегалци. Преку Бугарија во 1945 година неговото семејство доаѓа во Струмица, каде тој се школува.

Првите негови глумечки искуства ги започнал 1957 година, глумејќи во Народниот театар "Антон Панов" во Струмица. Таму ги одиграл улогите во претставите: "Ноќи на гневот", "Лажливец" како и "Круг со креда". Приемен испит полагал во 1958 година на Академијата за театар во Белград. Имал првична намера да студира атомска физика, но наеднаш се премислува, па во 1962 година дипломира на Театарската академија во Белград, на отсекот за глума. Една од ретките награди која ја добил за време на неговиот престој во Белград, е наградата за улогата во пиесата "Време, огин и човек" од Мирослав Беловиќ, во Крагуевац, 1962 година. По двегодишната работа во Југословенскиот драмски театар во Белград, Шишков доаѓа во Скопје и од 1 октомври 1964 година станува член на Драмата на Македонскиот народен театар. Играл во 54 театарски претстави, снимил 11 филма (во дванаесеттиот, „Води“, неговата ролја е преснимена), пет телевизиски драми и три телевизиски серии, повеќе радиодрами.

 Фестивал 
Во негова чест, од 1992 година во Струмица се одржува Фестивалот на камерен театар „Ристо Шишков“. Син на Шишков е познатиот македонски глумец Васил Шишков.

 Како лик 
Шишков се игра како еден од ликовите во драмата „Вечната куќа“ на Јордан Плевнеш во режија на Дејан Пројковски. Во првата сезона, улогата ја толкувал син му Васил.

 Театарски улоги 
Некои од улогите кои ги одиграл се: Спасе во "Македонска крвава свадба", Луков во "Црнила", Павел Протасов во "Децата на сонцето", Андреј Прозоров во "Три сестри", Леоне во "Господа Глембаеви", Дон Цезар во "Дон Цезар од Балзан", Креонт во "Антигона", Мендељ Крик во "Зајдисонце", Фјодор Протасов во "Живиот труп", како и улогата на Чами во "Кенгурски скок", режирана од Бранко Ставрев.

 Филмски улоги 
Покрај неговиот главен ангажман во театарските претстави има оставено и силен впечаток и во филмските улоги. Прва и тоа главна улога ја игра во филмот "Заседа", во режија на Анте Заниновиќ. Потоа следи неговата дебитантска улога во македонски филм "До победата и по неа", во режија на Жика Митровиќ, по сценарио на Симон Дракул, каде го глуми митралезецот Трајко. Негов следен ангажман е филмот "Македонска крвава свадба" (1967), во режија на Трајче Попов. Истата година добива епизодна улога во филмот "Каде по дождот", во режија на Владан Слиепчевиќ. Потоа, следат две негови маркантни улоги и тоа во "Планината на гневот" (1968) и "Републиката во пламен" (1969), двете во режија на Љубиша Георгиевски. Соживеан со голготата на Егејските Македонци, тој ја игра улогата на Парис во филмот "Црно Семе", работен по истоимениот роман на Ташко Георгиевски, а во режија на Кирил Ценевски. Забележан е еден мал инцидент, после премиерата на овој филм, во која Шишков чул коментар, дека ваков филм може да ги влоши односите со Грција, на што тој бурно изреагирал, во присуство на тогашниот политички врв. "Црвениот Коњ" исто така снимен по романот на Ташко Георгиевски, е неговата следна улога, каде го игра ликот на Ставропулос. По ова се враќа, во еден од највисоко буџетни филмови, снимен во тоа време "Битката на Неретва", во кој учество земаа Ричард Бартон, Јул Бринер како и Силва Кошчина.

Во својство на секретар на Друштвото на драмски уметници, јавно го изразил своето незадоволство од тоа што се ангажираат не само Југословенски глумци, туку и од надворешни земји како Полска, СССР и Романија. Ова се случило непосредно, пред неговиот филмски ангажман во „Води“, филм во кој цела негова улога била преснимена за да се исфрли неговот учество во филмот.

 Награди 

 1962, Крагуевац — Награда за улогата во пиесата „Време, огин и човек“
 1967 ФФАО, Ниш — Награда за најдобра машка улога во филмот "Македонска крвава свадба"
1968 ФФАО, Ниш — Специјална награда за улогата во „Планината на гневот“
 1970 Стериина Награда  Нови Сад за претставата "Парите се отепувачка" во режија на "Бранко Ставрев"
 1976 ФФАО, Ниш — Повелба за машка улога во „Најдолгиот пат“
1977 МТФ „Војдан Чернодрински“ Прилеп — Добитник на една театарска награда за улогата во претставата „Крчма под зеленото дрво“.
 1979 Стериина Награда Нови Сад за претставата "Кенгурски скок" во режија на "Бранко Ставрев"
 1981 ФФАО, Ниш — Повелба за машка улога во "Црвениот коњ"

 Филмографија 

 Година Филм Улога 1965  Сакурица и субара ТВ-филм  1966  До победата и по неа ТВ-филм  Трајко 1967  Каде по дождот ТВ-филм  Инженер 1967  Македонска крвава свадба ТВ-филм  Осман бег 1968  Планината на гневот ТВ-филм  Стамат 1969  Републиката во пламен ТВ-филм  Питу Гули 1969  Битка на Неретви ТВ-филм  Ранетиот 1970  Слика на дрво ТВ-филм  1970  Балада за орканата ТВ-филм  1970  Крепост ТВ-филм  1971  Македонскиот дел од пеколот ТВ-филм  1971  Црно семе ТВ-филм  Студент Парис 1972  Истрел ТВ-филм  Никола Петков 1972  Табакерата ТВ-филм  Гоце Делчев 1973  Залез зад езерска земја ТВ-филм  Фрузин 1975  Волшебното самарче ТВ-серија  1975-1976  Патот кон иднината ТВ-серија  Силе 1975  Парадоксот на Диоген ТВ-серија  Драшко Каровски 1975  Јад ТВ-филм  Свештеникот Кирил 1976  Цимерите од соба 306 ТВ-филм  Ѓоре 1976  Најдолгиот пат ТВ-филм  Чауш 1977  Нели ти реков ТВ-филм  Александар Турунџев 1977  Дождовито сонце ТВ-филм  Леденик 1977  Итар Пејо ТВ-серија  1980  Време води ТВ-филм   1981  Црвениот коњ ТВ-филм  Ставрополус 1984  Нели ти реков ТВ-филм   Александар Турунџев

 Политичка хајка и смрт 
Неговата судбина, која ја преживеал како дете, прогонето од Егејот, во него всадила инстинкт за праведност и вистина. Не можел да ги премолчи неправдите кон обичниот човек, на сметка на политичките и економските моќници. Во 1979 е обвинет во навреда на српски и хрватски артисти, исто како и на Тито. Обвинет како националист, сепаратист и хегемонист на 15 јануари 1980 заминува во затвор. По боледување умира на 17 јуни 1986 година во Скопје.

Погребот на Ристо Шишков е извршен на 19 јуни 1986 и на истиот ден е погребан поглаварот на Македонската православна црква-Ангелариј.

 Шишков како инспирација 
Ристо Шишков, остави силен впечаток врз многу личности од различни провиниенции (поети, глумци, уметници, режисери итн.). Еден од првите кој му посветува песна на Шишков, е и големиот борец за човекови права на Македонците, публицист и поет, неговиот личен пријател, Коле Мангов. Песната за прв пат е објавена во весникот "Македонија" од Торонто, Канада, на 16ти јули 1986, месец дена по неговата смрт. Песната, била игнорирана и на еден начин, дневните весници не пројавувале интерес да ја објават. Повторно е објавена во неделникот "Старт", во 2001 година. Молчењето на Ристо Шишков 

За Ристо Шишков треба да се молчи.

И пак да се молчи.

Но, белината на хартијата чека запис.

И народот очекува запис за Ристо Шишков.

Ристо знаеше да каже: во него има молчење. Многу молчење.

Ристо не молчеше. Зборуваше за сите.

Во него се славеше молчењето на народот.

Огромниот товар на молчењето.

Потоа молчењето избиваше од него.

Како вулкан. Како незапирлив вулкан.

Тој вулкан го однесе Ристо Шишков во вечно молчење.

Сега другите доаѓаат за него. Цела една вечност.

Слава му!

Галерија

 Наводи 

 Надворешни врски 

Документарен филм „Големиот македонски глумец Ристо Шишков“  — МРТ
Филм: Најдолгиот пат
Филм: Републиката во пламен
Филм: Македонска крвава свадба
Филм: До победата и по неа
Филм: Планината на гневот
Филм: Црно семе
Филм: Истрел
Филм: Јад
Филм: Црвениот коњ
Филм: Нели ти реков
Филм: Битката на Неретва
ТВ Драма: Табакерата
 Ристо Шишков на maccinema.com 
 Ристо Шишков на kinoeye.org  .
 Напис за Ристо Шишков  — „Македонско Сонце“


Категорија:Родени во 1940 година
Категорија:Починати во 1986 година
Категорија:Луѓе од Мрсна
Категорија:Починати во Скопје
Категорија:Македонски глумци
Категорија:Македонски филмски глумци
Категорија:Македонски телевизиски глумци
Категорија:Македонски театарски глумци
Категорија:Југословенски глумци
Категорија:Деца бегалци